পরের IPL-এ মহাচমক! CSK ছেড়ে MI-তে যোগ দিচ্ছেন ধোনি?

ওয়েব ডেস্ক: আন্তর্জাতিক ক্রিকেট থেকে অবসর নিয়েছেন বহুদিন আগেই। তবে এখনও বছরে কয়েকমাসের জন্য ক্রিকেটের ময়দানে দেখা যায় তাঁকে। এখনও আইপিএল (IPL) থেকে অবসর নেননি মহেন্দ্র সিং ধোনি (Mahendra Singh Dhoni)। চেন্নাইয়ের হলুদ আর্মির অধিনায়ক না থাকলেও দলের অন্দরে একটা বড় ভূমিকা পালন করেন এই বিশ্বকাপজয়ী অধিনায়ক। বলা বাহুল্য, চেন্নাই সুপার কিংসয়ের (Chennai Super Kings) ব্র্যান্ডিং হয় ধোনিকে ঘিরে। কিন্তু এবার তিনি এমন এক কাজ করলেন, যা ঘিরে তাঁর দলবদল নিয়ে শুরু হয়েছে জল্পনা।

চেন্নাই সুপার কিংসের কিংবদন্তিকে আচমকা হঠাৎ দেখা গেল মুম্বই ইন্ডিয়ান্সের (Mumbai Indians) জার্সিতে! আর সেই দৃশ্য ঘিরেই রীতিমতো ঝড় উঠেছে সোশ্যাল মিডিয়ায়। ছবিটি ভাইরাল হওয়ার পরই প্রশ্নে মুখর নেটদুনিয়া—মাহি কি তবে সিএসকের সঙ্গে সম্পর্ক ছিন্ন করতে চলেছেন? নাকি এই ছবিই তাঁর ক্রিকেটজীবনের পরিসমাপ্তির ইঙ্গিত? আইপিএলের ইতিহাসে যে মানুষটি সিএসকের হলুদ রঙের প্রতীক হয়ে উঠেছেন, তাঁকেই হঠাৎ প্রতিদ্বন্দ্বী দলের নীল জার্সিতে দেখে কার্যত হতবাক ক্রিকেটপ্রেমীরা।

আরও পড়ুন: দেশকে এশিয়া কাপ জিতিয়ে বড় পদক্ষেপ রিঙ্কু সিংয়ের

আসলে ঘটনাটা ঘটেছে এক বন্ধুত্বপূর্ণ ফুটবল ম্যাচে। হাতাকাটা ট্যাঙ্ক টপ পরে খেলার মাঠে নেমেছিলেন ধোনি। খেলা শেষে সহখেলোয়াড়দের সঙ্গে তোলা সেই ছবিতেই দেখা যায় তাঁকে মুম্বই ইন্ডিয়ান্সের জার্সিতে। মুহূর্তে ভাইরাল হয়ে যায় ‘ধোনি ইন ব্লু’-র সেই মুহূর্ত। এই ছবি দেখে চেন্নাই সমর্থকদের একাংশ হতাশ, কেউ বা রসিকতার ভঙ্গিতে লিখেছেন—“এবার কি ধোনিকে ওয়াংখেড়েতে দেখব?” আবার কেউ মন্তব্য করেছেন, “এটাই কি শেষের ইঙ্গিত?” তবে ধোনির ঘনিষ্ঠ সূত্রের দাবি, এর সঙ্গে কোনও প্রতীকী বার্তা নেই। নিছকই মজার ছলে পরা এক জার্সি, যার ক্রিকেটীয় অর্থ খোঁজার প্রয়োজন নেই।

Wow Dhoni in Mumbai Indians jersey. pic.twitter.com/3LmwZGJoSS

— R A T N I S H (@LoyalSachinFan) October 7, 2025

এখন ভক্তদের একটাই প্রশ্ন—আইপিএল ২০২৬ মরশুমে কি ধোনিকে আবার দেখা যাবে মাঠে? তিনি নিজে মুখ খোলেননি। কিন্তু একটাই বিষয় নিশ্চিত—ছবির মাধ্যমে হলেও ‘ক্যাপ্টেন কুল’ আবারও প্রমাণ করলেন, চমক দেওয়ার ক্ষমতা এখনও তাঁর অটুট।