এটাই কি ধোনির শেষ আইপিএল? দেখুন বড় আপডেট

ওয়েব ডেস্ক: আইপিএল (IPL 2025) শুরুর আগেই মহেন্দ্র সিংহ ধোনির (Mahendra Singh Dhoni) অবসর (Retirement) নিয়ে জল্পনা তুঙ্গে। তাঁর একটি বিশেষ বার্তা লেখা টি-শার্ট ঘিরে শুরু হয়েছিল গুঞ্জন। আসলে ধোনির অবসরের গুঞ্জন সেদিন থেকে ফের শুরু হয়েছিল, যেদিন চেন্নাই সুপার কিংসের (Chennai Super Kings) প্রস্তুতি শিবিরে যোগ দিতে এসে ধোনি একটি কালো টি-শার্ট পরেছিলেন, যেটির উপর সাংকেতিক ভাষায় লেখা ছিল, ‘শেষ বারের মতো’। ধোনির এই টি-শার্ট দেখে ক্রিকেট মহলে প্রশ্ন উঠতে শুরু করে—এটা কি তাঁর অবসরের ইঙ্গিত?

তবে চলতি মরশুমে মাঠে নামার আগেই ধোনি স্পষ্ট জানিয়ে দিলেন, অবসরের ভাবনা আপাতত তাঁর মাথায় নেই। শনিবার, এক সাংবাদিক বৈঠকে ধোনি মজার ছলে বলেন, “যত দিন ইচ্ছা হবে, তত দিন চেন্নাই সুপার কিংসের হয়ে খেলব। এটা আমার দল। আমি হুইলচেয়ারে বসে থাকলেও এরা আমাকে ছাড়বে না।’’ তাঁর এই মন্তব্য যেন জল্পনাকে পুরোপুরি উড়িয়ে দিল।

আরও পড়ুন: বিরাটের পা ছোঁয়ার অপরাধ! গ্রেফতার পূর্ব বর্ধমানের যুবক

পাশাপাশি, চেন্নাই সুপার কিংসের বর্তমান অধিনায়ক রুতুরাজ গায়কোয়াড়ও ধোনির দীর্ঘ কেরিয়ারের পক্ষে সুর মিলিয়েছেন। তিনি বলেন, “আমার মনে হয় ধোনি আরও কয়েক বছর খেলতে পারবে। সচীন তেন্ডুলকর ৫০ পেরিয়েও দুর্দান্ত ব্যাট করেন, আমরাও সেটা দেখেছি। ধোনির ক্ষেত্রেও তেমনটাই হতে পারে।” ৪৩ বছর বয়সেও ধোনির পারফরম্যান্স নিয়ে বিন্দুমাত্র সন্দেহ নেই রুতুরাজের।”

প্রসঙ্গত, ২০১৯ সালে আন্তর্জাতিক ক্রিকেটকে বিদায় জানালেও, আইপিএলে তিনি চেন্নাই সুপার কিংসের অপরিহার্য অংশ হয়ে রয়ে গিয়েছেন। চলতি বছর আইপিএলে তিনি খেলছেন ঘরোয়া ক্রিকেটারের তকমা নিয়ে। রবিবার মুম্বই ইন্ডিয়ান্সের বিরুদ্ধে ঘরের মাঠে নামবে চেন্নাই। ধোনির নেতৃত্বে না থাকলেও, তাঁর উপস্থিতিই দলকে অনুপ্রাণিত করতে যথেষ্ট।