IPL মিনি-নিলামে ১৩৫৫ ক্রিকেটার! কাদের জন্য দর হাঁকাবে KKR?

ওয়েব ডেস্ক: আর কয়েকদিন পরেই বসবে আইপিএল-এর মিনি নিলামের (IPL 2026 Auction) আসর, যা নিয়ে প্রতিটি ফ্র্যাঞ্চাইজির অন্দরে চলছে চরম ব্যস্ততা। এবারের নিলামে সর্বোচ্চ টাকা হাতে নিয়ে নামছে কলকাতা নাইট রাইডার্স (Kolkata Knight Riders), তারপরেই রয়েছে চেন্নাই সুপার কিংস (Chennai Super Kings)। এই দুই দলকেই নিলামে সবথেকে বেশি দর হাঁকাতে দেখা যাবে। কিন্তু কোন কোন প্লেয়ারের নামে এবার উঠবে ঝড়? অবশেষে সামনে এল সেই লম্বা তালিকা।

আগামী ১৬ ডিসেম্বর সংযুক্ত আরব আমিরশাহিতে হবে নিলাম। এবারের নিলামে মোট ৭৭টি স্লট খালি রয়েছে, যার মধ্যে ৩১টি বিদেশি ক্রিকেটারের জন্য বরাদ্দ। ৩০ নভেম্বর শেষ হয়েছে ক্রিকেটারদের রেজিস্ট্রেশন প্রক্রিয়া। নিলামের আগে প্রকাশিত তালিকা মোট ১৩৫৫ জন ক্রিকেটার স্থান পেয়েছেন।

আরও পড়ুন: টেস্টে ফিরছেন বিরাট কোহলি? কী বললেন তিনি

২ কোটির স্লটে তারকাদের ভিড়

এবার ২ কোটি টাকার ন্যূনতম দর নিয়ে নিলামে নাম লিখিয়েছেন ৪৫ জন ক্রিকেটার। এদের মধ্যে ৪৩ জনই বিদেশি। এই স্লটে মাত্র দু’জন দেশিয় ক্রিকেটারের নাম রয়েছে – ভেঙ্কটেশ আইয়ার এবং রিবি বিষ্ণোই। তালিকার কয়েকজন উল্লেখযোগ্য প্লেয়ার হলেন – ক্যামেরন গ্রিন, মুস্তাফিজুর রহমান, লিয়াম লিভিংস্টোন, ড্যারিল মিচেল, রাচিন রবীন্দ্র, মাথিসা পাথিরানা, ওয়ানিন্দু হাসরাঙ্গা, ডেভিড মিলার, লুঙ্গি এনগিডি। তবে এই তালিকায় নেই গ্লেন ম্যাক্সওয়েল ও ফাফ ডু’প্লেসিসের নাম। কারণ তাঁরা ইতিমধ্যে মিনি-নিলাম থেকে নাম তুলে নিয়েছেন।

নিলামে নজরে KKR, CSK

এবারের মিনি-নিলামে কলকাতা নাইট রাইডার্সের হাতে রয়েছে সর্বোচ্চ পুঁজি – ৬৪.৩ কোটি টাকা। আন্দ্রে রাসেলের অবসর ঘোষণার পর এক অলরাউন্ডারের খোঁজে আছে নাইট শিবির। ফলে গ্রিনকে কেনার দৌড়ে নাইট শিবিরকেই এগিয়ে রাখা হচ্ছে। তবে নিলামে কেকেআর-কে টক্কর দেবে চেন্নাই সুপার কিংসও। ধোনির দলও গ্রিনকে টার্গেট করতে পারে বলে ধারণা করা হচ্ছে।